  Виталий Пронин Василий Ванюшев.Василий Ванюшев - Удмуртиысь калык писатель, Удмурт Республикаысь культура удысысь дано ужась, Удмуртиысь наука удысысь дано ужась, Удмурт Республикалэн Кун премиезлэн лауреатэз, Чуваш Республикаысь И. Яковлев нимо премилэн лауреатэз, уно книгаослэн но монографиослэн авторзы. - Василий Михайлович, Кизнер ёросысь пыдлось гуртын вордскем пияшлэн кин луэмез потэ вал?- Кин луэме потэ, оло, валаса ик ӧй вутты. Но дышетскеме, пушме тодонэн тырмытэме потэ вал. Улысь Кусо-Какся гуртамы книгакуа (библиотека) ӧй вал бере, лыдӟылӥ Душа (Евдокия) апаелэсь дышетскон книгаоссэ. Соос ӟуч кылын вал. Куддыръя тодмо кылъёс сюро, кылсярысь, «гордый». Туж шумпотӥсько: таиз «горд» шуэмын! Букваосты сузьйыны-бичаны ӧй жадьылы.Тэль шорын сылӥсь гурт-мы бадӟым дуннелэсь чик но люкемын ӧвӧл шуыса валан кузьмаз 4-тӥ классын дышетӥсьмы Дмитрий Иванович Тимофеев. Одӥг пол шуэ:- Пиналъёс! Ыстэ ай кыӵе ке но гожтэт «Пионерская правда» газетэ! Тани солэн адресэз!Мон юано кариськи анчар писпу сярысь: гажано редакция, лыдӟи А. Пушкинлэсь таӵе нимо кылбурзэ. Газетады ӝот-ӝотгес вералэ вал та писпу сярысь! Трос ик дыр ӧз ортчы - пумтэм-йылтэм тэльёс шорын сылӥсь Улысь Кусоям, мынам нимтулам, вуиз гожтэт. Пырак Москваысь! Шуэмын: тон, пе, Василий Ванюшев, анчар сярысь тырмыт тодӥськод ни, дыр, лыдӟы Пушкинлэсь музон кылбуръёссэ но. Куронме ӧз быдэстэ. Со понна пушкам кылдытӥзы туж дуно валан: шыр сямен, пегӟыса эн улы, усьтӥськы дуннелы, со тонэ мед шӧдоз, мед тодоз! Йыгаськы но, тыныд усьтозы, шуэмын вылэм Библиын но.Улонын будон сярысь атаеным вераськеме вань. Москваын аспирантураын дышетскыкум, шуэ: тон, Вася,  весь дышетскиськод. МГУ-ез быдтӥд но журналист луид. Нош аспирантурадэ йылпумъяд ке, кин луод? Валэктӥсько: тодосчи луо, институтын, университетын студентъёсыз дышетыны быгато.- Нош азьланяз но дышетскид ке? - сюлэмшугез уг ортчы атаелэн.- Дышетсконлэн пумыз ӧвӧл, - валэктӥсько солы. - Вань на докторантура. Отын профессоръёс, академикъёс юртто тодон-валанэз будэтыны, доктор диссертация гожтыны, нимысьтыз книга, монография поттыны.Ньыль класс гинэ быдтэм атаелы шуг вал, дыр, син азяз пуктыны та мудрон тубатъёсты. Озьы ке но солэн юанэз кылем на вылэм: кулэ луоз на-а со бере но эшшо дышетскыны? Малы бен уз: котькуд уж дышетскемез кулэ каре, ачиз дышетэ.- Нош кытысен мытӥды гожъяськонэ сюрестэс?- Можга педучилищеын. Отын дышетскем аръёсы сярысь вераны кутски ке, быдэс книгалы тырмоз. Сиён, дӥськут ӧй вал, доре бертылӥськиз вагон йылын, товарной поездъёсын, Саркузысен гуртозямы - тэль нуллон машинаослэн кузовазы яке 25 иськемез пудэн… Озьы ке но одно ик педучилищее ыстэмез понна мемиелы али ке но, тау карыса, йыбырттӥсько. Трокай Борисовлэн, Михаил Ильинлэн но музон вылӥ культураё удмуртъёслэн инъяса кельтэм сям-йылолъёссы юн шӧдӥсько на вал ми дышетскон аръёсы но, соослэсь нимъёссэс гинэ но соку вераны уг лэзё вал ке но. Йылолъёссэс ми дорозь вуттӥз но милемлы пыӵатӥз, кылсярысь, Екатерина Алексеевна Коновалова. Со сюрес шедьтыны уно адямиослы юрттӥз. Ӵапак училищеын дышетскыкум, кылбуръёсме но рецензиосме газетъёсын печатланы кутски. Нош вордӥськем шаермы сярысь очеркъёсын «Нити времён» книгае но «Выжыосы» кылбур бичетэ потӥзы ини аспирантураысь бертэме бере, 1970-тӥ аръёсы. Соос луизы мынам нырысетӥ книгаосы.- Можга педучилище бере улон тӥледыз паськыт но югыт сюрес вылэ - Москваысь М. Ломоносов нимо университетэ - вуттӥз.- Зэм, педучилище пыӵатӥз мыным ас кужымелы оскон. Сотэк дӥсьтысал шат сокем паськыт шоналтӥськыны? Кыстӥськи вуоно литературовед Алексей Ермолаев сьӧры. Ӟеч тодматским но эшъяським ми соин Екатерина Алексеевналэн кружоказ ик. Мон училищее пырыку, со 3-тӥ курсын дышетске вал ини. Азбарын волейболэн но мар шудонъёс дыръя вынзэ кадь утьылӥз шоккетӥсь бадӟым пиослэсь. Нош 4-тӥ курссэ йылпумъяз но 1953-тӥ арын кошкиз Москваысь Ломоносов нимо университетлэн соку гинэ усьтӥськем журналистика факультетаз.Алексей Афанасьевич сьӧры ик кыстӥськи мон. Оски педучилищеез быдтыкум басьтэм горд дипломелы но. Со сётэ вал мыным 5 экзаменъёс пӧлысь кыксэ гинэ сётыны. Партилэн Удмурт обкомаз ыстӥ куриськон: ыстэ вал МГУ-ысь журналистика факультетэ дышетскыны, журналист луэме потэ! Кема ик дыр ӧз ортчы, гожтэт вуиз: ми нокинэ но дышетскыны ум ыстылӥське. Кинлы вазиськыны ӧй ни тоды. Озьы ке но документъёсме келяй приёмной комиссие. Олокыӵе но пӧртэм шуг-секытъёс пыр потӥ, но 1960-тӥ арын, дышетсконме йылпумъяса, Удмуртие берытски.- Капчиен ӧз сётӥське, дыр, наукае вуон сюресъёс?- 1973-тӥ арын, Москваысь аспирантураез йылпумъяса, кутски ужаны Удмурт научно-исследовательской инс-титутын. Соку ик ас вылам басьтоно луиз «История удмуртской советской литературы» ужез йылаз-пумаз вуттон но печате поттон ужез. Зэм но, капчи ӧй вал али гинэ пыжем кандидатлы 10-лэсь уно авторъёслэсь гожъямъёссэс туала улонлы тупась ӧре пыртыны но визылатыны. Москваысь А. Горький нимо литературая институтысь тодосчиосын огазеяськыса, ми со ужез вормимы. 1987-тӥ-1988-тӥ аръёсы со ужмы 2 томен потӥз. Оген куроез гинэ но ӝутыны секыт, шуэ калык. Нош кызьы огнад ӝутод наука ужпумъёсты? Озьыен, котырад люкано эшъёстэ. Коллектив кылдытоно. Озьы печатласькылӥзы огъя кужымен люкам бичетъёсмы - «Внутренние и межнациональные связи удмуртской литературы и фольклора» но мукетъёсыз. А. Шкляев тодосчиен вошъяськыса кивалтылӥмы «К изучению жизни и творчества Кузебая Герда» сериысь 4 бичетъёсты дасянэн но поттонэн. Нош макем кулэ луиз 1991-тӥ арын «Дооктябрьские истоки межлитературной общности Урало-Поволжья» бичетэ. Удмуртиысь гинэ ӧвӧл, быдэс Урал котырысь литератураослэсь тужгес вашкала историзэс эскерыны кутскимы!Нимысьтыз вераме потэ монографиос сярысь. Тодосчилэсь ымнырзэ нырысь ик кылдыто соос. Нырысетӥ монографиелэн нимыз быдэсак пуштросэз сярысь вера: «Расцвет и сближение: о типологии соотношения национального и интернационального в удмуртской и других младописьменных литературах». Потӥз со 1980-тӥ арын - ӵапак соку СССР-ысь наукаын споръяськон мынӥз «национальное» но «интернациональное» валанъёс пумысен. Шуг вал сое гожтыны: аслэсьтыд кылдэ веран понна вань куашетон материалъёсты лыдӟоно луиз. Со понна тынэсьтыд гожтэмдэ но лыдӟытэк ӧз кельтылэ. «Творческое наследие Г. Е. Верещагина в контексте национальных литератур Урало-Поволжья» нимояз нырысетӥ удмурт тодосчилэсь но писательлэсь Г. Верещагинлэсь улэм но ужам сюрессэ эскери, Марий Элысь, Чувашиысь, Мордовиысь, Комиысь со выллем ик муртъёслэн ужъёсынызы ӵошатыса. Со поттӥз сӥё-дано удмуртлэсь ужъёссэ кыдёке Удмуртия сьӧры. «Вершины корнями сильны» монографие удмурт литературалэн ӧръёсыз вылын лэсьтэмын. Соин ик пайдаёгес, дыр, удмурт литературалэсь пӧртэм «сэрегъёссэ» тодыны-адӟыны тыршисьёслы.- Бадӟымъёслы но покчиослы кылбуръёс но балладаос гожъяськоды. Со сяна, шумпоттӥды М. Худяковлэн ӟуч кылын гожтэм эпосэзъя эркын берыктэм «Дорвыжыеныды» но «Удмурт Выжы Книга» поэмаеныды. Удмуртлык тӥляд лул-вирады пичиысен пыӵаса кылемын, луоз?- Анае-атае бордысен сяна, удмуртлык мыным юн пыӵаз Можга педучилищеын. Нош кыдаз со МГУ-ын. Россиысь гинэ ӧвӧл, оло, быдэс Европаысь но Азиысь вуэм эшъёсылы мон тунсыко вал удмурт луэменым. Нош соос мыным - асьсэ выжыенызы.- Тӥ «Советской Удмуртия» газетын но кӧня ке ужамын. Мар сӥзьысалды лыдӟисьёсмылы?- Зэм, ужан книжкае усьтӥське «Советской Удмуртия» газетлэн штампеныз. МГУ-ез йылпумъякум, мон понна вожмаськизы та газетлэн но Удмурт радиолэн редакциоссы. Вормиз газет. Со дырысен та газет - мынам но газетэ. Лыдӟисьёслы шуысал: озьы ик тӥляд но мед луоз. Яратэ сое! Сюлмаське со понна! Юрттэ солы! Тау кылын но, визь-кенешен но!Любовь Тихонова  